b'\n_START_ARTICLE_\nBourneov identitet (2002.)\n_START_SECTION_\nRadnja\n_START_PARAGRAPH_\nTijekom olujne no\xc4\x87i, skupina talijanskih ribara pronalazi \xc4\x8dovjeka (Damon) kako pluta usred Sredozemnog mora blizu Marseillea, s dvije prostrijelne rane na le\xc4\x91ima i ure\xc4\x91ajem s brojem ra\xc4\x8duna u \xc5\xa1vicarskoj banci pri\xc5\xa1ivenom na njegovu bedru. Iako pati od retrogradne amnezije, shva\xc4\x87a kako govori nekoliko europskih jezika i mo\xc5\xbee izvoditi neuobi\xc4\x8dajene zadatke kao \xc5\xa1to su navigacija i vezanje neobi\xc4\x8dnih \xc4\x8dvorova, ali se ne mo\xc5\xbee sjetiti ni\xc4\x8dega o sebi ili kako je dospio ondje. Nakon \xc5\xa1to brod sti\xc5\xbee u Onegliu, on odlazi u Z\xc3\xbcrich kako bi provjerio bankovni ra\xc4\x8dun._NEWLINE_U sjedi\xc5\xa1tu CIA-e u Langleyju, zamjenik direktora Ward Abbott saznaje za neuspjeli poku\xc5\xa1aj ubojstva zba\xc4\x8denog afri\xc4\x8dkog diktatora Nykwana Wombosija. U me\xc4\x91uvremenu, misteriozni \xc4\x8dovjek shva\xc4\x87a kako je vje\xc5\xa1t u \xc5\xa1aka\xc4\x8dkim obra\xc4\x8dunima i rukovanju oru\xc5\xbejem nakon \xc5\xa1to svlada dvojicu \xc5\xa1vicarskih policajaca u nesvjesnoj akciji samoobrane. U banci u Z\xc3\xbcrichu, \xc4\x8dovjek otvara svoj sef gdje pronalazi nekoliko putovnica sa svojom slikom, velike iznose raspore\xc4\x91enih valuta i 9-milimetarski pi\xc5\xa1tolj. Jo\xc5\xa1 ne zna koje mu je stvarno ime pa pretpostavi da je to Jason Bourne kako pi\xc5\xa1e u ameri\xc4\x8dkoj putovnici. Nakon \xc5\xa1to ga ameri\xc4\x8dke i \xc5\xa1vicarske vlasti poku\xc5\xa1aju uhvatiti u ameri\xc4\x8dkom veleposlanstvu, on ponudi Marie Helen Kreutz dvadeset tisu\xc4\x87a dolara da ga odveze u Pariz, grad koji stoji u putovnici Jasona Bournea. U me\xc4\x91uvremenu, Alexander Conklin, \xc5\xa1ef tajne skupine Operacija Treadstone, uvjerava Abbotta da \xc4\x87e uni\xc5\xa1titi svaki dokaz koji ih povezuje s agentom na terenu odgovornim za operaciju. Aktivira tri druga agenta kako bi likvidirali Bournea: Castela, Manheima i Profesora._NEWLINE_Nakon \xc5\xa1to Bourne sti\xc5\xbee na adresu navedenu u putovnici, ondje ga odmah prepoznaje ku\xc4\x87epaziteljica, a prema inventaru svog stana, on zaklju\xc4\x8duje kako se bavi prodajom brodova. U potrazi za jo\xc5\xa1 kojim dokazom, naziva redial na telefonu i spaja se s Hotelom Regina, gdje prepoznaju jedan od njegovih aliasa, John Michael Kane. Ka\xc5\xbeu mu da je Kane bio gost koji je poginuo dva tjedna prije u prometnoj nesre\xc4\x87i. Nekoliko trenutaka kasnije, Castel provaljuje kroz prozor i zapo\xc4\x8dne obra\xc4\x8dun s Bourneom. Nakon \xc5\xa1to ga Bourne svladava, poku\xc5\xa1a ga ispitati, ali Castel ska\xc4\x8de kroz prozor ubiv\xc5\xa1i se. Marie u Castelovoj torbi pronalazi tjeralicu na kojoj stoje njezina i Bourneova fotografija._NEWLINE_Bourne po\xc4\x8dne nagovarati Marie da ga ostavi dok on poku\xc5\xa1ava shvatiti tko je i za\xc5\xa1to ga ti ljudi tra\xc5\xbee. Ka\xc5\xbee joj da ode na policiju i objasni im sve; ona odlu\xc4\x8duje ostati s njim i ohrabri ga da otkrije misteriju. Nakon bijega od pari\xc5\xa1ke policije i provedene no\xc4\x87i, po\xc4\x8dnu slijediti trag koji ih odvodi do Hotela Regina. Ondje Marie upita za informacije o Johnu Michaelu Kaneu. U me\xc4\x91uvremenu, Conklin podmjesti tijelo u pari\xc5\xa1ku mrtva\xc4\x8dnicu kako bi prevario Wombosija da pomisli da je Kane mrtav, ali Wombosi zna da tijelo ne pripada njegovom ubojici. Conklin nare\xc4\x91uje Profesoru da ubije Wombosija u njegovoj ku\xc4\x87i. Bourne po\xc4\x8dne istra\xc5\xbeivati slu\xc4\x8daj, prija\xc5\xa1nji poku\xc5\xa1aj ubojstva i kontakte Johna Michaela Kanea, i zaklju\xc4\x8di da je on ubojica koji je zakazao. On i Marie bje\xc5\xbee iz grada na selo kako bi odsjeli u ku\xc4\x87i Mariena biv\xc5\xa1eg ljubavnika, gdje Jason odlu\xc4\x8duje da ga vi\xc5\xa1e ne zanima njegova pro\xc5\xa1lost._NEWLINE_Ujutro, Profesor dolazi kako bi sredio Bournea. Bourne iskoristi dvocijevku kako bi dignuo u zrak ba\xc4\x8dvu s gorivom kako bi odvratio Profesorovu pozornost (koji se nalazi na bre\xc5\xbeuljku i promatra ku\xc4\x87u) i otr\xc4\x8di u \xc5\xa1umu. Bourne na kraju dvaput upuca Profesora i na kratko ga ispita, otkriv\xc5\xa1i njihovu povezanost s Operacijom Treadstone. Profesor umire od gubitka krvi, rekav\xc5\xa1i, "Pogledaj ovo. Pogledaj na \xc5\xa1to te prisile da da\xc5\xa1." Zadr\xc5\xbeav\xc5\xa1i 30 tisu\xc4\x87a dolara, on po\xc5\xa1alje Marie s ostatkom novca za njezinu sigurnost. Iskoristi Profesorov telefon kako bi dogovorio sastanak s Conklinom na Pont Neufu, \xc5\xa1to iskori\xc5\xa1tava kako bi skrenuo pozornost i podmetnuo ure\xc4\x91aj za pra\xc4\x87enje na Conklinov auto kako bi otkrio lokaciju sigurne ku\xc4\x87e Operacije Treadstone u Parizu._NEWLINE_Bourne iskoristi elektronski ure\xc4\x91aj kako bi aktivirao alarme svih auta parkiranih na ulici, a nakon \xc5\xa1to buka zbuni \xc4\x8duvare, popne se u sigurnu ku\xc4\x87u gdje se nalaze Nicky Parsons i Conklin._NEWLINE_Nakon \xc5\xa1to upozna Conklina, po\xc4\x8dinje se prisje\xc4\x87ati svoje zadnje misije. Odustao je od likvidacije Wombosija nakon \xc5\xa1to mu je ugledao djecu. Shva\xc4\x87a, da je ubio Wombosija, morao bi to u\xc4\x8diniti pred njegovom djecom i \xc4\x8dak ubiti svu djecu svjedoke, budu\xc4\x87i da je Wombosijevo ubojstvo trebalo izgledati kao da su ga ubili njegovi ljudi. Bourne je tada ustrijeljen dok je bje\xc5\xbeao s jure\xc4\x87eg broda i ostavljen u moru. Ka\xc5\xbee Conklinu da napu\xc5\xa1ta Treadstone i da ga ne poku\xc5\xa1ava na\xc4\x87i. Zatim shva\xc4\x87a kako je Conklin neprimjetno aktivirao alarm i da su \xc4\x8duvari na putu. Bourne ostavlja Nicky neozlije\xc4\x91enu, obra\xc4\x8duna se s nekoliko agenata CIA-e i pobjegne u no\xc4\x87. Abbott odlu\xc4\x8duje ukinuti Treadstone i nare\xc4\x91uje posljednjem operativcu da ubije Conklina. Odlazi pred istra\xc5\xbenu komisiju gdje rje\xc4\x8dito objasni kako je Treadstone bio neuspje\xc5\xa1ni program za obu\xc4\x8davanje ubojica i istog trenutka skrene pozornost komisije s idejom za novi projekt nazvan "Blackbriar". Nakon nekog vremena, Bourne pronalazi Marie na Mykonosu gdje iznajmljuje skutere turistima.\n_START_SECTION_\nProdukcija\n_START_PARAGRAPH_\nRedatelj Doug Liman je izjavio kako je bio obo\xc5\xbeavatelj romana Roberta Ludluma otkad ga je pro\xc4\x8ditao u srednjoj \xc5\xa1koli. Pred kraj produkcije svog prethodnog filma Swingers, Liman je odlu\xc4\x8dio snimiti adaptaciju romana. Nakon vi\xc5\xa1e od dvije godine osiguravanja prava na knjigu od Warner Brothersa i jo\xc5\xa1 jedne godine pisanja scenarija sa scenaristom Tonyjem Gilroyem, film je pro\xc5\xa1ao dvije godine produkcije. Od po\xc4\x8detka snimanja, pote\xc5\xa1ko\xc4\x87e u odnosu sa studijem su usporile razvoj filma i uzrokovale raskol izme\xc4\x91u redatelja i Universal Studiosa, budu\xc4\x87i da su direktori bili nezadovoljni ritmom filma, malim akcijskim sekvencama i op\xc4\x87enitim odnosom izme\xc4\x91u njih i Limana, koji je bio sumnji\xc4\x8dav prema izravnom upletanju studija. Nekoliko presnimavanja i prerada scenarija pred kraj produkcije su odgodili izlazak filma s rujna 2001. na lipanj 2002. te povisili predvi\xc4\x91eni bud\xc5\xbeet od 52 milijuna dolara za dodatnih osam milijuna. Sva\xc4\x91e su se posebno vodile oko originalnog Gilroyeva scenarija zbog scena smje\xc5\xa1tenih na farmu pred kraj filma. Liman i glumac Matt Damon su se borili da se sa\xc4\x8duvaju scene u filmu nakon \xc4\x8dega su se upustili u prepravku tre\xc4\x87eg \xc4\x8dina na inzistiranje studija. Liman i Damon su smatrali kako su scene, iako diskretne, integralne zbog razumijevanja Bourneova lika i sredi\xc5\xa1njih tema filma. Sekvenca na farmi je pro\xc5\xa1la kroz niz prepravljanja prije kona\xc4\x8dne verzije. Osim toga, studio je \xc5\xbeelio zamijeniti Montreal ili Prag za Pariz kako bi smanjio tro\xc5\xa1kove, te zbog Limanova inzistiranja na anga\xc5\xbeiranju filmske ekipe koja govori francuski i lo\xc5\xa1ih reakcija publike na finale filma u Parizu. Potonje je zahtijevalo kasni povratak na lokaciju kako bi se snimio novi, na akciju orijentirani zavr\xc5\xa1etak u Parizu. Damon je opisao produkciju kao borbu, navev\xc5\xa1i rane sukobe koje su on i Liman imali sa studijem, ali je demantirao kako su konflikti trajali tokom cijele produkcije: "Kad \xc4\x8dujem kako ljudi govore da je produkcija bila no\xc4\x87na mora to je kao ono, \'no\xc4\x87na mora\'? Snimanje je uvijek te\xc5\xa1ko, ali smo ga zavr\xc5\xa1ili."_NEWLINE_Liman je kao redatelj preuzimao vi\xc5\xa1e uloga. Mnogo puta je sam upravljao kamerom kako bi stvorio ono za \xc5\xa1to je on mislio da je intimniji odnos izme\xc4\x91u sebe, materijala i glumaca. Mislio je kako \xc4\x87e se ova veza izgubiti ako bi samo promatrao snimanje na monitoru. Bilo je to razmi\xc5\xa1ljanje koje je razvio jo\xc5\xa1 kao nepoznati redatelj nezavisnih filmova._NEWLINE_Liman je kontaktirao mnoge glumce za ulogu Bournea, uklju\xc4\x8duju\xc4\x87i Russella Crowea i Sylvestera Stallonea, nakon \xc4\x8dega je anga\xc5\xbeirao Matta Damona. Liman je otkrio da je Damon shvatio i cijenio da je, iako je te\xc5\xbei\xc5\xa1te Bourneova identiteta na akciji, fokus primarno na junaku i pri\xc4\x8di. Damon, koji nikad nije igrao fizi\xc4\x8dki zahtjevnu ulogu, inzistirao je da mnoge od vratolomija izvede sam. Zajedno s kaskaderskim koreografom Nickom Powellom i terenerom Jeffom Imadom, podvrgnuo se tromjese\xc4\x8dnoj inenzivnoj kasakderskoj obuci, kori\xc5\xa1tenju oru\xc5\xbeja, boksu i eskrimi. Na kraju je izveo mnoge svoje kaskaderske scene, uklju\xc4\x8duju\xc4\x87i borbu prsa o prsa i penjanje na sigurnu ku\xc4\x87u pred kraj filma. Uloga Franke Potente u filmu Tr\xc4\x8di, Lola, tr\xc4\x8di, zaintrigirala je Limana da je anga\xc5\xbeira za ulogu Marie Helene Kreutz. Liman je htio glumicu koja je relativno nepoznata ameri\xc4\x8dkoj publici, ali koja \xc4\x87e biti odgovaraju\xc4\x87a partnerica Bourneu. Snimanje se odvijalo u Pragu, Parizu, Imperiji, Rimu i Z\xc3\xbcrichu; nekoliko scena smje\xc5\xa1tenih u Z\xc3\xbcrich zapravo je snimljeno u Pragu._NEWLINE_Hvaljenu sekvencu automobilske jurnjave snimila je ve\xc4\x87im dijelom pomo\xc4\x87na ekipa redatelja Alexandera Witta. Ekipa je snimala na raznim lokacijama oko Pariza dok je Liman snimao glavnu pri\xc4\x8du u gradu. Zavr\xc5\xa1ni materijal montiran je zajedno kako bi se stvorila iluzija koherentnog putovanja. Liman je priznao da \xc4\x87e "bilo tko tko uistinu poznaje Pariz shvatiti da je to nelogi\xc4\x8dno", budu\xc4\x87i da je nekoliko lokacija kori\xc5\xa1tenih u automobilskoj potjeri povezano jedna s drugom. Liman je samo nekoliko kadrova snimio sam; najpoznatiji od njih su oni s Mattom Damonom i Frankom Potente u autu._NEWLINE_Izmi\xc5\xa1ljena pri\xc4\x8da o organizaciji Treadstone inspirirana je poslom Limanova oca za Nacionalnu sigurnosnu agenciju (NSA) za vrijeme predsjednika Ronalda Reagana. To\xc4\x8dnije, inspiracija je do\xc5\xa1la iz memoara Limanova oca u kojima je pisao o svojoj vezi s istragom o Iran-Contra aferi. Mnoge sastavnice karaktera Alexandera Conklina bile su temeljene na sje\xc4\x87anjima njegova oca o Oliveru Northu. Liman je priznao da je odbacio mnoge dijelove romana oko centralne premise kako bi modernizirao materijal i povezao ga s vlastitim uvjerenjima o ameri\xc4\x8dkoj vanjskoj politici. No, Liman je bio oprezan da publici ne natura vlastita politi\xc4\x8dka uvjerenja. Ispo\xc4\x8detka je bilo zabrinutosti kako bi se film mogao pokazati zastarjelim nakon 11. rujna, ali su se one pokazale neutemeljenima.\n_START_SECTION_\nKritike\n_START_PARAGRAPH_\nKritike su mahom bile pozitivne, na Rotten Tomatoesu stoji brojka od 83 posto pozitivnih recenzija. Roger Ebert dao je filmu tri od \xc4\x8detiri zvjezdice i pohvalio ga zbog privla\xc4\x8dnosti i "Damonovu sposobnost da bude usredoto\xc4\x8den i nepatvoren" zaklju\xc4\x8div\xc5\xa1i kako je film "nepotreban, ali ne i bezna\xc4\x8dajan". Charles Taylor sa Salon.com je hvalio film rije\xc4\x8dima "zabavan, zgodan i napet, Bourneov identitet je ne\xc5\xa1to kao anomalija me\xc4\x91u ljetnim visokobud\xc5\xbeetnim blockbusterima: inteligentan triler s osje\xc4\x87ajem, vi\xc5\xa1e fokusiran na pri\xc4\x8du i junaka nego na spektakl". Ed Gonzalez iz \xc4\x8dasopisa Slant je naglasio "suzdr\xc5\xbeani pristup materijalu" Douga Limana kao i sna\xc5\xbenu kemiju izme\xc4\x91u Matta Damona i Franke Potente, ali je zaklju\xc4\x8dio kako je film "inteligentan, ali ne dovoljno inteligentan". J. Hoberman iz Village Voicea je odbacio film kao "banalan" i kao razo\xc4\x8daranje u odnosu na Limanova prethodna neovisna ostvarenja. Owen Gleiberman je tako\xc4\x91er kritizirao film zbog "neprijazne trulosti koju ni sva Limanova vje\xc5\xa1tina ne mo\xc5\xbee sakriti". Posebne pohvale upu\xc4\x87ene su sredi\xc5\xa1njoj automobilskoj potjeri koja je opisana kao uzbudljivi akcijski vrhunac i jedno od najboljih ostvarenja u \xc5\xbeanru._NEWLINE_U svom prvom vikendu, Bourneov identitet je zaradio 27,118,640 dolara u 2638 kina. Prema podacima od o\xc5\xbeujka 2007., film je zaradio 121,661,683 dolara u Sjedinjenim Dr\xc5\xbeavama i 92,263,424 dolara u ostatku svijeta, odnosno ukupno 213,925,107 dolara.\n_START_SECTION_\nRazlike u odnosu na roman\n_START_PARAGRAPH_\nFilm se zna\xc4\x8dajno razlikuje od originalnog predlo\xc5\xa1ka. Iako su elementi njegova putovanja po Europi kao i njegova amnezija zadr\xc5\xbeani, Jason Bourne iz romana nije pravi ubojica nego zamjena za CIA-ina operativca koji glumi izmi\xc5\xa1ljenog ubojicu kako bi se pribli\xc5\xbeio me\xc4\x91unarodnom ubojici Carlosu \xc5\xa0akalu; ranjen je u poku\xc5\xa1aju da sprije\xc4\x8di, a ne izvr\xc5\xa1i ubojstvo. Priroda Operacije Treadstone je tako\xc4\x91er druk\xc4\x8dija nego ona u filmu: umjesto vladina programa za obuku ubojica, to je plan za lov Carlosa s Jasonom Bourneom u ulozi jedinog terenskog operativca. Pojam \'Operacija Treadstone\' je tako\xc4\x91er izmijenjen; u knjigama je naziv \'Treadstone 71\', ime zgrade na Sedmoj aveniji u New York Cityju. Iako film uklju\xc4\x8duje njegovo drugo ime, John Michael Kane, njegovo ime u romanu se izgovara "Cain"._NEWLINE_Iako ve\xc4\x87ina likova u filmu imaju sli\xc4\x8dno ime kao likovi u romanu, njihove osobnosti i mjesto u pri\xc4\x8di su zna\xc4\x8dajno druga\xc4\x8diji. Lik Marie St. Jacques u romanu je kanadska ekonomistica koju Bourne iskori\xc5\xa1tava kao \xc5\xa1tit kako bi izbjegao zarobljavanje, dok je ona u filmu mlada njema\xc4\x8dka putnica kojoj Bourne pla\xc4\x87a kako bi ga odvela iz Z\xc3\xbcricha u Pariz. Conklin je mnogo negativniji u filmskoj adaptaciji u kojoj, za razliku od romana, ne pre\xc5\xbeivljava. Osim toga, on je i Bourneov prijatelj. Bourneov brat, Gordon Webb (Jasonovo pravo ime je David Webb) tako\xc4\x91er ima zna\xc4\x8dajnu ulogu u romanu, ali ga se u filmu ne spominje. U romanu pogiba u poku\xc5\xa1aju da za\xc5\xa1titi Jasona._NEWLINE_Pri\xc4\x8da o Carlosu je tako\xc4\x91er maknuta, budu\xc4\x87i da je pravi Carlos zatvoren u Francuskoj 1997., pet godina prije nego je film snimljen. Osim toga, izbjegnut je i dio u kojem Bourne otkriva informaciju o svom identitetu i pro\xc5\xa1losti, kao i svoje pravo ime.'